Kykas
Kykas – galvos apdangalas, nešiojamas ištekėjusių moterų. Paprastai tai yra aukšta, cilindriška kepurė arba platus puošnus lankelis su gobtuvu. Europoje moterys kykus nešiojo XIV a. – XX a. pr. Valstiečių kyką sudarė pasagos ar pusmėnulio pavidalo kaktą dengiantis puošnus lankelis, prie kurio tvirtintas dažniausiai siuvinėto lininio ar kito audeklo gobtuvas. Rusijoje bajorės XVII a. dėvėjo iš šilko ar aksomo siūtas kepures, siuvinėtas aukso siūlais, puoštas perlais ar karoliukais, ant jų buvo rišama skara. XVIII–XIX a. jas dėvėjo ir miestietės, valstietės. Lietuvoje kykai buvo dėvimi iki XIX a. vid. Kykas plačiai naudotas valstiečių per vestuvines apeigas, juo buvo gobiama jaunoji.